**МАРТЕНСКО ДРЪВЧЕ В БЪЛГАРСКОТО УЧИЛИЩЕ ВЪВ ВИЕНА**

На 1 март китно малко дръвче украси класната стая на децата от Българското училище във Виена. И чудо – по клончетата му за кратко време цъфнаха бели и червени мартенички, направени от сръчните ръце на нашите ученици.

Традиционните Работилнички за мартеници отново събраха за няколко часа в стаите на училището ни деца и родители да изработят красивия символ на българското – МАРТЕНИЦАТА.

Сплитаме заедно бялото и червеното и наричаме на всички добри хора:

Червеното – за здраве и за радост,

бялото до него - за чистота и доброта.

Усмивка да грее по лицата ни

и с любов да раздаваме благородството

и традицията на нашите деди по света!

Да сте живи, да сте здрави, силни и щастливи!

И докато сучим белия и червения конец, ни е хубаво, красиво. Заедно сме, смеем се, пеем песнички за Баба Марта, а тя забързана след малко идва и ни носи питка и лакомства. И децата кичат с мартенички малкото ѝ дърво и слушат интересните приказки, които тя им разказва.

Гледам нашите ученици, радвам се, че през годините успяхме да изградим нашето малко българско гнездо, за тях, нашите деца. От дни не ми дава мира споделеното от един от моите ученици в 5-ти клас. В навечерието на 1 март говорим за българската традиция на 1 март да си връзваме мартенички и любопитно питам децата дали техните съученици вече я познават? Връзват ли им мартенички и дали те им се радват? Отговорите са различни. Но тази година като че ли преобладава тъжната констатация, че няма смисъл да го правят.

Дали връстниците им не ги разбират или емоционално не могат да се идентифицират с малкия цветен знак на Пролетта!? Или животът вече ги е лишил от напълно естествената способност на децата с лекота да приемат чуждото?

Един от учениците ми, тихо, интелигентно дете, искрено споделя, че на Първи март носи мартеничка, но я крие под ръкава на дрехата си? Веднага към неговото откровение се присъединяват и други негови съученици.

В първия миг оставам без дъх, сякаш сърцето ми усеща дълбоко скритата меланхолия на самотността в душите на тези деца.

Как да дадем на децата си самочувствие и сила за бъдещето, за да разпознаят кои са в този забързан, все повече глобализиран свят? Та нали всеки човек се нуждае от здрава опора, на която да стъпи здраво и да развие своята индивидуалност. А когато корените са прекъснати ... Къде е миналото, къде е традицията на дедите ни, къде е мъдростта им? Завинаги ли сме лишили децата си от ценностната система на народа ни! Оставяме ли ги изгубени да се лутат в гората на чуждоземността?

Как да им помогнем? Трябва да им помогнем ... И започвам да разказвам ... за БЪЛГАРСКАТА МАРТЕНИЦА.